สามัคคีฯตรึงค่าเบี้ยรถ6เดือน
คุยผลกำไรยังดีแบกต้นทุนไหวพีเอค่าหมอขึ้นปรับราคา20%
13 เม.ย. 2555

คุยผลกำไรยังดีแบกต้นทุนไหวพีเอค่าหมอขึ้นปรับราคา20%
ไทยพาณิชย์สามัคคีประกันภัย ตรึงค่าเบี้ยรถยนต์ 6 เดือน เผยยังกำไร แบกต่อไหว
นายจิรวุฒิ บุญศิริ กรรมการผู้จัดการ บริษัท ไทยพาณิชย์สามัคคีประกันภัย เปิดเผยว่า ภายใน 6 เดือนนี้ บริษัทคงยังไม่มีการปรับขึ้นค่าเบี้ยประกันภัยรถยนต์ เนื่องจากคู่แข่งยังไม่ส่งสัญญาณปรับขึ้นแต่อย่างใด ที่สำคัญอัตราค่าสินไหมต่อเบี้ยประกันของบริษัทยังอยู่ในเกณฑ์ที่บริษัทยังรับได้ โดยมีค่าใช้จ่ายรวมเฉพาะประกันภัยรถยนต์อยู่ที่ 90% 
“ตอนนี้ประกันภัยรถยนต์ของเราถือเป็นพระเอกที่สร้างกำไรได้ดี โดยเรายังคงเน้นรถเก่าเป็นหลักและมีสัดส่วนอยู่ที่ 60-70% ขณะที่รถป้ายแดงยังเข้าไปเจาะตลาดได้ไม่มากนัก เนื่องจากเบี้ยที่จะได้ต้องขึ้นอยู่กับดีลเลอร์หรือตัวแทนขายรถยนต์เป็นหลัก ซึ่งเราคงต้องรอให้พร้อมก่อน” นายจิรวุฒิ กล่าว
ทั้งนี้ บริษัทตั้งเป้าการเติบโตเบี้ยรถยนต์ไว้ไม่ให้เกิน 30% เพื่อให้สอดคล้องกับงานด้านบริการและอู่ในเครือที่รองรับได้ โดยปีนี้ตั้งเป้าเบี้ยรถยนต์อยู่ที่ 1,500-1,600 ล้านบาท และมีเบี้ยรับรวมที่ 4,800 ล้านบาท ขณะเบี้ยรถยนต์ปีที่ผ่านมาอยู่ที่ 1,200 ล้านบาท
สำหรับผลการดำเนินงานในไตรมาสแรกที่ผ่านมา ยังเติบโตไม่ได้ตามเป้าที่ตั้งไว้ แต่เบี้ยรถยนต์เติบโตถึง 20%
อย่างไรก็ตาม บริษัทจำเป็นต้องปรับขึ้นค่าเบี้ยประกันอุบัติเหตุส่วนบุคคล (พีเอ) ขึ้นอีก 20% เพื่อให้สอดคล้องกับต้นทุนที่เพิ่มขึ้น เนื่องจากอัตราค่าสินไหมต่อเบี้ยประกันได้เพิ่มขึ้นไปถึง 70% จากเดิมอยู่ที่ 60% โดยเฉพาะค่ารักษาพยาบาลที่เพิ่มขึ้น 10% ซึ่งบริษัทจำเป็นต้องการมีการพิจารณาทุกปี 
นายจิรวุฒิ กล่าวว่า ส่วนปัญหาเรื่องการเคลมค่าสินไหมจากน้ำท่วมนั้น บริษัทคาดว่าภายในปีนี้จะจ่ายค่าสินไหมได้ 60-70% เนื่องจากการสำรวจภัยของลูกค้ารายใหญ่มีขั้นตอนมากและมีขบวนการที่ล่าช้า ทำให้มีความคืบหน้าได้เพียง 20% เท่านั้น โดยเฉพาะเรื่องของการจ่ายเงินชดเชยรายได้ที่ต้องใช้เวลาประเมินนาน เหมือนกับกรณีเหตุการณ์สึนามิที่ภาคใต้ของไทยที่ต้องใช้เวลานานถึง 2 ปี กว่าจะจ่ายเงินชดเชยรายได้ได้ครบ ขณะที่ลูกค้ารายย่อยมีความคืบหน้าไปแล้วประมาณ 80%
สำหรับลูกค้ารายใหญ่ที่ได้รับผลกระทบจากน้ำท่วมมีประมาณ 1,000 ราย ค่าสินไหมประมาณ 1 หมื่นล้านบาท ส่วนลูกค้ารายย่อยมีประมาณ 1.6 หมื่นราย ค่าสินไหมประมาณ 1,500 ล้านบาท แต่เป็นส่วนที่บริษัทต้องจ่ายเองจริงๆ 600 ล้านบาท ส่วนที่เหลือเป็นความรับผิดชอบของบริษัท รับประกันภัยต่อ หรือรีอินชัวเรอร์